בס"ד

**זמנו של נחום ומסריו המיועדים ליאשיהו – הרב יואל בן נון[[1]](#footnote-1)**

הן בספר נחום והן בספר חבקוק לא מופיעה כותרת בראשית הספר המפרשת מתי הם התנבאו. חז"ל אמרו שזה היה בימי מנשה ולא רצו להזכיר את שמו משום שלא הקשיב לנביאים (מל"ב כ"א י).

אולם עיקרה של נבואת נחום אינה נוגעת לירושלים כלל אלא לנינווה: "מַשָּׂא נִינְוֵה סֵפֶר חֲזוֹן נַחוּם הָאֶלְקֹשִׁי" (א',א). נחום הוא מאלקוש (א',א) שזה כנראה מאזור הגליל. המשא שלו, כאמור

 הוא חורבן על נינווה. תחילה הוא מתאר את ה' נוקם באויביו:

(ב) אֵל קַנּוֹא וְנֹקֵם ה' נֹקֵם ה' וּבַעַל חֵמָה נֹקֵם ה' לְצָרָיו וְנוֹטֵר הוּא לְאֹיְבָיו.

(ג) ה' אֶרֶךְ אַפַּיִם וגדול וּגְדָל כֹּחַ וְנַקֵּה לֹא יְנַקֶּה ה' בְּסוּפָה וּבִשְׂעָרָה דַּרְכּוֹ וְעָנָן אֲבַק רַגְלָיו.

אי אפשר שלא לראות בפסוקים אלו דמיון ברור ליג' מידות של משה (שמ' ל"ד, ו-ז). אולם נחום מזכיר רק את הצד הקשה ברשימת המידות, ולא את מידות החסד.

בהקשר זה אי אפשר שלא להיזכר ביונה שחי 150 שנה לפני כן ונשלח לעיר נינוה הגדולה. גם יונה מזכיר בסוף הסיפור (ד' ב) כמה מהמדיות אלא שהוא מתמקד דווקא במידות הרחמים והחסד. נחום מגיע 150 שנה לאחר מכן ומשלים את המידות בהקשר של הנקמה. יונה רצה להיות נחום, הוא רצה לראות את נינווה מתהפכת, וחרה לו שה' עושה שימוש רק במידות הרחמים כלפי נינווה. אם ננסה לדמיין על מה חשב יונה בסוכה, אפשר בהחלט לומר שהוא חלם וקיווה לומר את משא נינווה. זה מה שאמרו חז"ל שהוא תבע את כבוד הבן. חז"ל הבינו שחורבן נינווה היה חוסך את ראשית הגלות ע"י אשור.

מדוע היו צריכים עוד 150 שנה עד שתבוא קיצה של העיר? בסוף נחום כתוב על מלך אשור:

(יט) אֵין כֵּהָה לְשִׁבְרֶךָ נַחְלָה מַכָּתֶךָ כֹּל שֹׁמְעֵי שִׁמְעֲךָ תָּקְעוּ כַף עָלֶיךָ כִּי עַל מִי לֹא עָבְרָה רָעָתְךָ תָּמִיד:

במאה חמישים שנה אלו הספיקה אשור להחריב ערים וארצות שלמות. בימי יונה עדיין לא מלאה הסאה. להפך, היו רבים שהקשיבו והתעוררו לתשובה. יש מידות רחמים ויש אפשרות למנוע את הרעה.

על פי מקורות היסטוריים אנו יודעים שנינווה חרבה בשנת 612 לפני הספירה, כאשר המלך ביהודה היה יאשיהו, שלוש שנים לפני מותו במגידו. היא חרבה ע"י צבאות מדי שעלו בחדיקל בעוד שצבאות בבל עלו בפרת. אם כך, משאו של נחום קודם לסוף ימי יאשיהו, קודם לחורבן נינווה. זהו קו הגבול העליון של זמן הנבואה. האם ניתן לתת גם קו גבול תחתון לזמנו של נחום, כמה שנים לפני חורבן נינווה הוא ניבא? התשובה היא חיובית: בפרק ג' מדבר נחום על עיר הדמים, נינווה, עיר שוקקת החוגגת את הצלחותיה עם ניאוף ורצח. יש כאן תיאור של כיבוש כוש ומצרים ע"י אשור:

(ח) הֲתֵיטְבִי מִנֹּא אָמוֹן הַיֹּשְׁבָה בַּיְאֹרִים מַיִם סָבִיב לָהּ אֲשֶׁר חֵיל יָם מִיָּם חוֹמָתָהּ:

(ט) כּוּשׁ עָצְמָה וּמִצְרַיִם וְאֵין קֵצֶה פּוּט וְלוּבִים הָיוּ בְּעֶזְרָתֵךְ

נא אמון היא הבירה המצרית שנכבשה על ידי אשור בשנת 661 לפני הספירה. אשורבנפיל השלים את הכיבוש והביא את האימפריה לשיא שלפני המפלה. נחום קובע שם שנינווה תהיה כמו נא אמון. כמו נא אמון, גם נינווה יושבת על מים. השם נינווה פירושו באכדית עיר מעל דגים. הסמל שלה הוא היכל ודג שת מתחתיו. זה מזכיר שוב את יונה: ספינה שמתחתיה דג וכנגד זה עיר שמתחתיה דגים. מה יקרה לעיר זו? בפרק ב פסוק יז אומר נחום:

(ז) שַׁעֲרֵי הַנְּהָרוֹת נִפְתָּחוּ וְהַהֵיכָל נָמוֹג. (ח) וְהֻצַּב גֻּלְּתָה הֹעֲלָתָה וְאַמְהֹתֶיהָ מְנַהֲגוֹת כְּקוֹל יוֹנִים מְתֹפְפֹת עַל לִבְבֵהֶן. (ט) וְנִינְוֵה כִבְרֵכַת מַיִם מִימֵי הִיא וְהֵמָּה נָסִים עִמְדוּ עֲמֹדוּ וְאֵין מַפְנֶה. (י) בֹּזּוּ כֶסֶף בֹּזּוּ זָהָב וְאֵין קֵצֶה לַתְּכוּנָה כָּבֹד מִכֹּל כְּלִי חֶמְדָּה. (יא) בּוּקָה וּמְבוּקָה וּמְבֻלָּקָה וְלֵב נָמֵס וּפִק בִּרְכַּיִם וְחַלְחָלָה בְּכָל מָתְנַיִם וּפְנֵי כֻלָּם קִבְּצוּ פָארוּר.

יש כאן תיאור של שיטפון, העיר מוצפת שכל אוצרותיה נבזזו. מה עשו צבאות מדי? בתיאור ההיסטורי מופיע שהם סתמו את מוצא התעלות שהזרימו את מי החידקל והציפו את נינווה. זה מתאים למה שאומר נחום.

על כל פנים, אם נחום מזכיר את כיבוש נא אמון כאירוע שהתרחש, זה אומר שהוא ניבא מתי שהוא בין שנת 661 לבין שנת 612 לפנה"ס. אולם, כפי שנראה להלן, ניתן אפילו למקד יותר את זמן הנבואה.

**מסריו של נחום ליאשיהו**

התיאור בפסוקים הראשונים של הספר מתארים את בואו של ה' שאף אחד לא יכול לעמוד בפניו. בפסוק ח נאמר "שכלה יעשה מקומה". כך גם מודגש גם בפרק ג' כאשר הכוונה היא שלא תהיה תקומה לנינווה כפי שאכן קרה. כאשר בבל ירדה מבמת ההיסטוריה, נכנס לשם כורש. בבל לא נעלמה אלא רק הוחלף השלטון. אולם נינווה חרבה לחלוטין ורק הארכיאולוגים חזרו לנינווה לראשונה.

בפרק א' י כתוב:

(ט) מַה תְּחַשְּׁבוּן אֶל ה' כָּלָה הוּא עֹשֶׂה לֹא תָקוּם פַּעֲמַיִם צָרָה.

(י) כִּי עַד סִירִים סְבֻכִים וּכְסָבְאָם סְבוּאִים אֻכְּלוּ כְּקַשׁ יָבֵשׁ מָלֵא.

אבי מורי ד"ר יחיאל בן נון פירש שעד סירים וכו'הכוונה שקוצים סבוכים ישרפו. זה מה שיקרה לנינווה. "וכסבאם סבואים" תיאור של ההלולות והשמחה שם. הם שמחים ולא יודעים שהחורבן בה.

תיאור החורבן של נינווה ממשיך עד סוף הפרק ואז בפרק ב פתאום מופיע:

(א) הִנֵּה עַל הֶהָרִים רַגְלֵי מְבַשֵּׂר מַשְׁמִיעַ שָׁלוֹם חָגִּי יְהוּדָה חַגִַּךְ שַׁלְּמִי נְדָרָיִךְ כִּי לֹא יוֹסִיף עוֹד לעבור לַעֲבָר בָּךְ בְּלִיַּעַל כֻּלֹּה נִכְרָת

זה מקביל לישיעהו פרק נב מה שיכול להוכיח שגם ישעיהו אמר את זה בימי יאשיהו.

הערנו בשיעור הקודם שנחום למעשה אומר להם לא לפחד לחגוג חגים. בימי יאשיהו היה פחד לעשות שוב פסח ברוב עם שמא זה יביא שוב מסע כמעין מסע סנחריב. נחום מרגיע ואומר לא לפחד ואשור לא תבוא שוב. מלכי אשור שוב לא מסוגלים לעשות עוד את מה שעשו בעבר. מסע נחום בא לעודד את יאשיהו לעשות את הפסח ולא לפחד מיורשי סנחריב.

משא נינווה מיועד לאנשי יאשיהו ולא לנינווה עצמה. זה הוא לא ספר יונה **ואם כך המוקד של הנבואה הוא בשנת 18 להמלכת יאשיהו, כאשר הוא מתחיל עם המהפכה.**

1. סיכום של שיעור שהועבר במכללת הרצוג בשנת תשע"ג. סוכם על ידי צוות אתר התנ"ך. [↑](#footnote-ref-1)